
הכנסת החמש עשרה                                                                                נוסח לא מתוקן
     מושב שלישי

פרוטוקול מס' 265

מישיבת ועדת הכלכלה
יום שני, כד' באדר תשס"א, 19.3.2001, שעה 10:00

נכחו:

   חברי הוועדה:	אברהם פורז – היו"ר
		יצחק גאגולה
		נעמי חזן
		נחום לנגנטל

   מוזמנים:	עמיר נאור             -  מ"מ מנהל רשות לבטיחות בדרכים, משרד התחבורה
		יהודה שטיין         – לשכה משפטית, משרד התחבורה
		אמיר שביט           - אגף תקציבים, משרד האוצר
		בני רובין               - משרד המשפטים
		נצ"מ משה בן זיקרי – ראש מחלקת תנועה, המשרד לבטחון פנים
		ענת לאור       - ראש מדור תקציבי משטרה, המשרד לבטחון פנים
		פקד לימור שגיא – אגף התנועה, המשרד לבטחון פנים
		רחל גוטליב         - לשכה משפטית, המשרד לבטחון פנים
		מיכל כהן הטב    - לשכה משפטית, משרד העבודה והרווחה
		חיים פוזנר          -  משרד העבודה והרווחה
		דוד כנפו              - מנהל אגף לתפקידים מיוחדים, משרד העבודה והרווחה
		שלמה פרקש       - מנהל אגף שיקום, משרד העבודה והרווחה
		בנימין גדליהו     - רכז לפעילות קהילתית, משרד החינוך
		נתן סמוך            - משרד הבריאות
		ישי אילן             - לשכה משפטית, משרד הבריאות
		ברוריה סלפון     - מינהל הגמלאות, המוסד לביטוח לאומי
		עירית פלדמן      - מינהל הגמלאות, המוסד לביטוח לאומי
		נעמי גבע             - הסתדרות הפסיכולוגים
		מיכה הלוי          - "יד לנקטפים", ארגוני מתנדבים מקרב המשפחות השכולות
		ציפי הלוי            - "יד לנקטפים", ארגוני מתנדבים מקרב המשפחות השכולות
		דניאל יחזקאל    - "יד לנקטפים", ארגוני מתנדבים מקרב המשפחות השכולות
		שמואל בן יעקב  - מנהל מחלקת שירותים רפואיים, אבנר
		דורון וילנר         - עובד סוציאלי, אבנר
		אבי סלומה        -  דובר חוג "מעגל"
		רעות מיכאלי     - מתמחה בלשכה המשפטית בכנסת

יועצת משפטית:		אתי בנדלר

מנהלת הוועדה:		לאה ורון

קצרנית:		טלי רם


סדר היום:

הצעת חוק סיוע לנפגעי תאונות דרכים ולבני משפחתם, התשס"א-2000 -  קבוצת חברי כנסת. 


הצעת חוק סיוע לנפגעי תאונות דרכים ולבני משפחתם, התשס"א-2000 –
קבוצת חברי כנסת

היו"ר אברהם פורז:

	בוקר טוב. אני מתכבד לפתוח את ישיבת הוועדה. על סדר יומנו הצעת חוק סיוע לנפגעי תאונות דרכים ולבני משפחתם, הצעת חוק של חבר הכנסת לנגנטל. 

נחום לנגנטל:

	לא שלי. שלנו, חברי הכנסת, גם שלך. 

היו"ר אברהם פורז:

	אדוני המציע, תחזור בקצרה על עיקרי הדברים. 

נחום לנגנטל:

	אדוני היושב-ראש, הצעה זו היא היחידה – למיטב זכרוני וידיעתי – שכל חברי הכנסת שיכולים לחתום עליה, חתמו. 

היו"ר אברהם פורז:

	למה? אחרים לא יכולים לחתום?

נחום לנגנטל:

	השרים, סגני שרים ויושב-ראש הכנסת לא יכלו לחתום. כל השאר חתמו. 

	ההצעה הזאת עברה בקריאה טרומית, בהתנגדות הממשלה. אחרי כן היא עברה קריאה ראשונה, אבל הפעם הממשלה כבר לא כל כך התנגדה. 

	מרטתם הרבה מנוצותיה של ההצעה הזו במהלך הדיונים בין קריאה טרומית לקריאה ראשונה. אני סמכתי עליך, אדוני היושב-ראש, שתעשה זאת הלאה ופניתי אליך ואני אומר גם עכשיו: כל מה שתרצה ותחשוב – אני אתיישר איתך, ולו כדי שהחוק הזה יעבור כי אני חושב שצריך לעשות את הצעד הראשון.

	הייתי רוצה שזה יהיה הרבה יותר רחב ושידאג לדברים נוספים, אבל הבנתי שצריך להצטמצם יותר על מנת שמשרדי הממשלה יוכלו להתכנס סביב ההצעה הזאת, ומשום כך ויתרתי על כל מיני סעיפים. 

	בסך הכל, ההצעה שכרגע מונחת בפני הוועדה זה עדיין חוק טוב בעיני ואני מציע שבסיכומו של הדיון תאשר את הבאתו לקריאה שנייה ושלישית עוד לפני הפגרה. דיברתי עם היושב-ראש, הוא מסכים שאם זה יעבור היום, הוא יביא זאת בשבוע הבא.

היו"ר אברהם פורז:

	אני מציע שנתחיל לקרוא את הסעיפים. 

רחל גוטליב:

	כיוון שהתפקיד המרכזי בחוק הזה הוא לאותה יחידה משטרתית, ובין הקריאה הראשונה לדיון הנוכחי נעשתה עבודת מטה במשטרה על מנת לבחון את ההיערכות הנדרשת לצורך החוק הזה – ולאור זה גם נעיר הערות לתוך הסעיף – הייתי מבקשת אם יינתן לראש מחלקת התנועה במשטרת ישראל להציג את התפיסה הכללית שלנו.

היו"ר אברהם פורז:

	היה כאן ניצב גנות – אמנם הוא בינתיים עבר למשמר הגבול – אבל אני מניח שעמדת המשטרה לא השתנתה. היא הובאה בפנינו בהרחבה.

נצ"מ משה בן זיקרי:

	היא לא השתנתה, אבל אז  מבנה היחידה לא עמד...

היו"ר אברהם פורז:

	אני אתן לכם רשות דיבור כאשר נגיע לסעיפים. חובתנו להביא את החוק הזה לקריאה שנייה ושלישית, זו מצוות תקנון הכנסת משעה שהחוק עבר בקריאה ראשונה.

	גברתי היועצת המשפטית, בבקשה.

אתי בנדלר:

"הצעת חוק סיוע לנפגעי תאונות דרכים ולבני משפחתם, התשס"א-2000".

היו"ר אברהם פורז:

	האם זה צריך להיות בני משפחתם או בני משפחותיהם? 

אתי בנדלר:

	אנחנו משאירים את העברית התקנית לשלב הניסוח הסופי. אני מניחה שזה עבר עריכה לשונית. 

היו"ר אברהם פורז:

	אני חושב שזה צריך להיות: ובני משפחותיהם, אבל אני מציע לבדוק זאת. 

אתי בנדלר:

	אני רואה שהנוסח שאנחנו העברנו למשרד המשפטים לפרסום היה: הצעת חוק סיוע לנפגעי תאונות דרכים, והם הגדירו יותר למי זה מיועד. 

היו"ר אברהם פורז:

	נבדוק את זה.

אתי בנדלר:

"בחוק זה –
  "בן משפחה" – בן זוג, ילד, הורה, אח או אחות ובן משפחה אחר התלוי בנפגע תאונת דרכים;"

היו"ר אברהם פורז:

	אנחנו יודעים מה זה בן משפחה אחר התלוי?



מיכה הלוי:

	התלוי זה כל בני המשפחה?

אתי בנדלר:

	כן. בן משפחה אחר – גם אם הוא לא בן זוג, ילד, הורה, אח או אחות.

מיכה הלוי:

	הורה, אח ואחות וכו' – זה רק תלויים?

אתי בנדלר:

	כן, רק אם הם תלויים. סליחה, הורה – גם אם איננו תלוי, אבל אם יש בן משפחה אחר שאיננו בחלק הראשון  של ההגדרה.

נצ"מ משה בן זיקרי:

	ההצעה שלנו להוריד את המילה "תלוי", ולהשאיר בן משפחה מדרגה ראשונה, כי לחפש מישהו שתלוי זו בעיה מיד לאחר תאונת דרכים. אני חושב שמספיק בן משפחה מדרגה ראשונה.

היו"ר אברהם פורז:

	אבל בן משפחה מדרגה ראשונה זו לא הגדרה משפטית.  בן זוג, ילד, הורה, אח או אחות זו דרגה ראשונה, בואו נוריד את "ובן משפחה אחר". 

נחום לנגנטל:

	למשל אצל משפחת הלוי מדובר על נכד, כשאין הורים. 

היו"ר אברהם פורז:

	אנחנו לא יכולים להטיל על המשטרה משימות להתחיל לחקור את כל אילן היוחסין המשפחתי, הם לא ייצאו מזה. 

נצ"מ משה בן זיקרי:

	אנחנו גם הצענו להגיד שאפילו הגיל שלו יהיה מ- 18 ומעלה. 

היו"ר אברהם פורז:

	אם הם יידעו – הם יעשו את זה, אבל משפטית. 

נחום לנגנטל:

	כאן מדובר לגבי ההודעה, אבל יש גם בעיה אחרת. 

מיכה הלוי:

	מה קורה בחוקים אחרים, בנושא של פעולות איבה, משפחות שכולות?


ענת לאור:

	אנחנו מסייגים כאן רק לגבי מסירת ההודעה.

נחום לנגנטל:

	ההערה שלהם היא הערה נכונה לגבי ההודעה, אבל בין השאר אנחנו גם אומרים שהמרכז יעסוק בקבוצות תמיכה. לכן, אפשר גם נכד, גם סבא.

היו"ר אברהם פורז:

	יש כאן שני דברים שונים. לגבי ההודעה – היא  יכולה להימסר רק לבני משפחה מדרגה ראשונה, כי המשטרה לא יודעת בשלב זה מי תלוי ומי לא. לגבי השלב הבא, נצטרך גם את התלויים. 

רחל גוטליב:

	הוצע גם להגביל בגיל, לעניין הודעה, כדי שלא יהיה מדובר בקטינים. 

היו"ר אברהם פורז:

	מגיל 18 ומעלה. זה לגבי הודעות. לגבי התלויים אנחנו נקבע גם גילאים נמוכים יותר.

אתי בנדלר:

"חוק הפיצויים" – חוק פיצויים לנפגעי תאונות דרכים, התשל"ה-1975;"

"נפגע תאונת דרכים" – אדם שכתוצאה מתאונת דרכים נפטר או נגרם לו נזק אשר חייב אשפוז לתקופה של 24 שעות לפחות;"

היו"ר אברהם פורז:

	נדמה לי שבפקודת התעבורה יש הגדרה אחרת – חבלה של ממש. 

נצ"מ משה בן זיקרי:

	נכון.  

נחום לנגנטל:

	יש כאן גם בקשה של האוצר. 

נצ"מ משה בן זיקרי:

	ההצעה שלנו – "נפגע תאונת דרכים" – אדם שכתוצאה מתאונת דרכים נפטר או הינו מחוסר הכרה, או שנפגע בתאונת דרכים בעלת היבט ציבורי, על פי שיקול דעת של קצין משטרה הנוגע בדבר".

	אם אנחנו מדברים על כל פצוע מעל 24 שעות, אנחנו מדברים על אלפי פצועים. 



נחום לנגנטל:

	הוא צודק.	

נצ"מ משה בן זיקרי:

	למשל, אם הגיע מישהו עם רגל מרוסקת והוא רוצה בעצמו להודיע – אני מחוייב להודיע? 

היו"ר אברהם פורז:

	לא. אם כך, בואו נקבל את ההגדרה שלכם. 

אתי בנדלר:

	לא. עם החלק הראשון אני חושבת שאין בעיה, אבל מה זה שהוא נפגע בתאונה בעלת היבט ציבורי לפי שיקול דעת...?

היו"ר אברהם פורז:

	הרי זה ברור שזאת לא רשימה סגורה. זה לא שאם אתה חלילה תודיע למישהו שלא ברשימה, עשית מה שנקרא חריגה מסמכות. 

נצ"מ משה בן זיקרי:

	בנהלים של הצוותים הם כבר יגבשו איזשהו תו"ל.

היו"ר אברהם פורז:

	כלומר, אתה מדבר על אדם שכתוצאה מתאונת דרכים נפטר או שהוא פצוע ומחוסר הכרה. 

פקד לימור שגיא:

	במקרים אלה, לפעמים בית החולים מודיע. 

נצ"מ משה בן זיקרי:

	מחוסר הכרה או בהלם, על פי קביעת הרופא. 

היו"ר אברהם פורז:

	מחוסר הכרה או אינו מתפקד. 

ענת לאור:

	מה זה חוסר תפקוד? 

אתי בנדלר:

	אני חושבת ששוב אנחנו טועים בהבחנה לגבי ההגדרות שהולכות גם לעניין קבוצות התמיכה וגם לעניין ההודעה, ואני חושבת שאנחנו ממקדים, מנסים לשנות עכשיו את ההגדרה רק לצורך מתן ההודעה לבני המשפחה. אני חושבת שזו טעות. 

היו"ר אברהם פורז:

	נראה אחר כך. 

שמוליק בן יעקב:

	אני מסכים בהחלט. אני חושב שאסור לשנות את ההגדרה. 

היו"ר אברהם פורז:

	לגבי ההודעה – אנחנו מדברים כרגע רק על ההודעה – ההודעה ניתנת לאדם שכתוצאה מתאונת דרכים נפטר או שהוא מחוסר הכרה. כל היתר זה בשיקול דעת של המשטרה, לא חובה סטטוטורית לפי חוק. לגבי הסיוע נראה אחר כך, אולי נרחיב את המעגל. 

לאה ורון:

	גם אין את עניין האשפוז. 

היו"ר אברהם פורז:

	לא, אשפוז יורד. 

אתי בנדלר:

"סיוע ראשוני" – סיוע במשך תקופה של 30 הימים שאחרי קרות תאונת הדרכים;"

מיכה הלוי:

	מה הכוונה? 

היו"ר אברהם פורז:

	ראשוני. נחזור להגדרה.

מיכה הלוי:

	זה לא מסתיים בזה.

היו"ר אברהם פורז:

	נחזור להגדרה כאשר נקרא את הסעיפים. כרגע מדובר על 30 ימים. 

אתי בנדלר:

"תאונת דרכים" – כהגדרתה בחוק הפיצויים;"

רחל גוטליב:

	לגבי הגדרת תאונת דרכים – ולכן גם ההיזקקות לחוק הפיצויים – אנחנו מציעים לקבוע הגדרה שנוגעת לעניין: תאונה שאירעה עקב עבירת תעבורה...



היו"ר אברהם פורז:

	מי אמר שזו עבירה? הוא יכול להתהפך עקב כוח עליון. 

רחל גוטליב:

	שכתוצאה ממנה נפגע אדם. 

שמואל בן יעקב:

	למה לשנות? 

היו"ר אברהם פורז:

	מה הגדרת תאונה בחוק הפיצויים?

אתי בנדלר:

	הגדרה מאד רחבה. 

	אדוני היושב-ראש, אני מציעה ללכת לשיטתך הברוכה, שעשינו בהרבה מאד חוקים. 

היו"ר אברהם פורז:

	אבל כבר הגענו לסוף. 

אתי בנדלר:

	בינתיים, אל תאשר את ההגדרות. נראה איך נזקקים להן ואז נחזור לכך. 

היו"ר אברהם פורז:

	מהי הגדרת תאונת דרכים בחוק הפיצויים?

אתי בנדלר:

	חוק הפיצויים – "תאונת דרכים" – מאורע שבו נגרם לאדם נזק גוף עקב שימוש ברכב מנועי למטרות תחבורה. יראו כתאונת דרכים גם מאורע שאירע עקב ...

היו"ר אברהם פורז:

	אין צורך בסיפה. אנחנו צריכים רק את הרישה. 

אתי בנדלר:

	יש פסיקה מאד ענפה. הרי זו הגדרה מאד ארוכה – כל מה שנחקק לפי חוק הפיצויים. 

היו"ר אברהם פורז:

	נחזור להגדרה, אם יהיה צורך. 



נחום לנגנטל:

	הלכנו אתכם עד עכשיו, תלכו אתם איתנו בעניין הזה. סעיף 1 מאושר.

אתי בנדלר:

"השר" – שר העבודה והרווחה."

"קרן סיוע לנפגעי תאונת דרכים ולבני משפחתם".

נחום לנגנטל:

	אנחנו ביקשנו והגענו למסקנה בדיון שנקרא לזה המרכז ולא קרן, רק בגלל הקונוטציה. 

היו"ר אברהם פורז:

	בסדר. 

אתי בנדלר:

	"מוקם בזה מרכז סיוע ..."

חיים פוזנר:

	חיים פוזנר, משרד העבודה והרווחה. שר העבודה והרווחה מבקש פסק זמן ללמוד את הנושא הזה מכיוון שהוא רוצה לבחון האם ניתן לשלב את המתכונת הזאת – כמו בטיפול בנפגעי פעולות איבה, על ידי המוסד לביטוח לאומי. 

	יש מתכונת בטיפול בנפגעי פעולות איבה, כאשר יש נוהלים לשעת חירום – לא הכל קשור לביטוח לאומי – שמדברים על צוות שמודיע למשפחה. 

היו"ר אברהם פורז:

	ברגע שהשר ירצה להעביר לביטוח לאומי, עם תיקון קטן בחוק נעביר לביטוח הלאומי. כרגע פירושו לעכב את העניין בחצי שנה לפחות. 

חיים פוזנר:

	לא חצי שנה. השר כרגע נכנס לתפקיד, הוא מבקש שבועיים כדי לגבש את עמדתו בעניין. 

היו"ר אברהם פורז:

	הוא לא יתן תוך שבועיים שום דבר. שמענו את ההערה. 

אתי בנדלר:

"2. מרכז סיוע לנפגעי  תאונות דרכים ולבני משפחתם
(1) מוקם בזה מרכז סיוע לנפגעי תאונות דרכים ולבני משפחתם במסגרת משרד העבודה 
והרווחה, שימומן לפי הוראות סעיף 5 (להלן – המרכז)."

	והנה כבר היזקקות לא רק להגדרה של נפגע תאונת דרכים, אלא גם לבן המשפחה. נפגע תאונת דרכים, אדוני היושב-ראש, אתה צמצמת את זה רק למי שנפטר כתוצאה מתאונת דרכים או שהוא מחוסר הכרה.

	מה כוונתך באשר לסיוע? ככל שמדובר לא בבן משפחה, אלא בנפגע עצמו, שמא הוא נפצע קשה.

היו"ר אברהם פורז:

	צריך למצוא דיפרנציאציה בהגדרה בין בן משפחה שצריך למסור לו הודעה לבין בן משפחה שטעון סיוע. 

אתי בנדלר:

	אני מציעה שכאשר נגיע לסעיף ההודעה, שם נצמצם את ההגדרה של בן משפחה. של נפגע תאונת דרכים נשאיר רחב. 

שלמה פרקש:

	שלמה פרקש, משרד העבודה והרווחה. הסעיף הזה אומר: "מוקם בזה מרכז סיוע לנפגעי תאונות דרכים במסגרת משרד העבודה והרווחה".

	היחידה היא יחידה משטרתית. 

נצ"מ משה בן זיקרי:

	לא. 

שלמה פרקש:

	ודאי, כך כתוב. 

היו"ר אברהם פורז:

	יש כאן שני דברים שונים. אל"ף – יש המשטרה שמוסרת הודעות. יש את המרכז, משרד העבודה והרווחה, שזה קטע שני לאחר מכן. 

שלמה פרקש:

	אני  חושב שזה לא ברור. 

היו"ר אברהם פורז:

	זה יהיה ברור. 

שלמה פרקש:

	אני חושב שארגונית, קשה לפתור את זה – איך מוקם מרכז בתוך משרד העבודה והרווחה כשהיחידה היא יחידה במסגרת משטרת ישראל. 

נחום לנגנטל:

	כל משרד התחבורה בנוי כך. 

היו"ר אברהם פורז:

	אנחנו נפתור את הבעיה. 

אתי בנדלר:

	אני מבקשת בכל זאת לחזור. אם אנחנו משאירים לצורך המרכז את הגדרת נפגע תאונת דרכים...

היו"ר אברהם פורז:

	תשני את ההגדרה, וכאשר נגיע לעניין מסירת ההודעה, נצמצם למי אפשר למסור הודעה.

אתי בנדלר:

	אני בכל זאת מבקשת לחזור כי נדמה לי שחבר כנסת לנגנטל דיבר אתי על כך – אם אינני טועה – אחרי שזה פורסם ברשומות. 

	אם אנחנו  משאירים לצורך המרכז, לצורך הסיוע, את ההגדרה כפי שהיא מופיעה ב"כחול", אנחנו מדברים על אדם שכתוצאה מתאונת דרכים נגרם לו נזק אשר חייב אשפוז לתקופה של 24 שעות לפחות.

היו"ר אברהם פורז:

	לא. אנחנו כרגע מדברים על אדם שנפגע מתאונת דרכים – האם המרכז יטפל רק במי שאושפז 24 שעות?

אתי בנדלר:

	לא. ההגדרה כוללת את הנפגע עצמו – אדם שכתוצאה מתאונת דרכים נפטר, או נגרם לו נזק אשר חייב אשפוז לתקופה של 24 שעות לפחות. 

	אתם הצעתם בהתחלה לתקן את זה למחוסר הכרה – וזה לצורך ההודעה. בהמשך, ממש עכשיו, אמרתם: לא. לצורך המרכז תחזירו את ההגדרה הקודמת. 

נחום לנגנטל:

	אני אקל בעניין הזה כי אני לא רוצה לריב עם האוצר. לגבי ההודעה נצמצם את זה כפי שהצעתם אחר כך. ברציו אנחנו רוצים שיודיעו רק לגבי אדם שהוא נפטר או מחוסר הכרה, ויודיעו זאת רק לקרוב משפחה מדרגה ראשונה שמלאו לו 18 שנים לפחות. זה מסלול אחד. 

	לגבי הסוגיה במי המרכז יטפל, מעבר להודעה, אנחנו מדברים גם בצמצום, כלומר נשארים עדיין בצמצום רק לגבי אותם אנשים שנהרגו או שהם מחוסרי הכרה ולא הפצועים של 24 שעות. כאן לא משנים, כי אחרת אנחנו מגדילים את ה"קליינטים" בעוד כאלפיים איש בשנה, לדאבוני. את זה אנחנו לא רוצים להכניס.

היו"ר אברהם פורז:

	תפקידו של המרכז הזה – לפחות כפי שאני תופס את החוק – זה לטפל בנפגעים הקשים. אדם יכול להיות מאושפז 24 שעות ואחרי כן לא קרה לו דבר. צריך לומר שאדם שכתוצאה מתאונת דרכים נגרמה לו נכות קשה או משהו כזה, ולהגדיר את זה. שלא יבוא אדם שהיה מאושפז 24 שעות ויגיד: תנו לי כך וכך. 

שמואל בן יעקב:

	מי יחליט?


היו"ר אברהם פורז:

	אם נטיל על המרכז הזה יותר מדי מטופלים – אף אחד לא יקבל טיפול הולם. 

אתי בנדלר:

	זה נכון, אבל מצד שני לצמצם את זה רק למי שמחוסר הכרה...

נחום לנגנטל:

	אתי, קיבלתי את עמדת החברים. 

אתי בנדלר:

	יש כאן שני דברים. בהודעה נטפל לחוד, זה החלק היותר פשוט. 

היו"ר אברהם פורז:

	אם כך, לצרכי הודעה דיברנו. 

לאה ורון:

	לצרכי הודעה זה ברור. מה שלא ברור זה במי מטפל המרכז.

היו"ר אברהם פורז:

	נכון. המרכז מטפל במשפחה של אדם שנהרג בתאונת דרכים או אדם שנפגע בתאונת דרכים ונגרמה לו נכות קשה.

אתי בנדלר:

	מה זה נכות קשה? 

היו"ר אברהם פורז:

	נכות קשה זה נכות מעל 50%.

אתי בנדלר:

	יש כאן בעיה. הרי המרכז מתחיל לתת את הסיוע תוך זמן מאד קצר, הרבה לפני שנקבעת נכותו של אדם. 

נחום לנגנטל:

	הם יקשו על זה, אנחנו ניכנס לנישה שלא נצא ממנה. 

	מאחר שבחוק הזה מדובר על עזרה ראשונה, בגדול...

חיים פוזנר:

	מה זה עזרה ראשונה?

נחום לנגנטל:

	אני אומר שאנחנו נטפל אך ורק במשפחות של אותו הרוג או של זה שהיה מחוסר הכרה. זאת נכות קשה, כי נכות קשה יקבעו בעוד שנתיים, לאחר אינסוף דיונים. 

	אני  לא רוצה להיכנס לתחום שיכשילו את זה, ומשרד העבודה והרווחה יגיד: לא מסוגלים לבצע את החוק או לא רוצים אותו. הרי זה מה שעושים כל הזמן במשרדי הממשלה. 

נצ"מ משה בן זיקרי:

	סמוך לתאונה. 

היו"ר אברהם פורז:

	אנחנו נקבל את ההגדרה המצמצמת – המרכז יטפל רק במשפחות של הרוגים או במי שהיה מחוסר הכרה.

נחום לנגנטל:

	לאחר שזה יעבור, יחד איתך נגיש הצעה להרחבה. 

חיים פוזנר:

	תגיד מה זה מטפל, בגדול. 

היו"ר אברהם פורז:

	משרד העבודה, אתם רוצים להוציא את זה למשרד אחר? אני רואה שאתם מתנגדים טוטאלית. 

חיים פוזנר:

	אנחנו רוצים להבין במה מדובר. אם מדובר על תהליך של שיקום...

נחום לנגנטל:

	עוד לא הגענו לסעיף. 

חיים פוזנר:

	אם מדובר על נפגע בשבוע הראשון – זה תלוי אם זה 150% או אפס אחוז. 

אתי בנדלר:

	אני מצטערת שאני מקשה, אבל אני רוצה לנסח את החוק – מחוסר הכרה יכול להיות בזמן התאונה...

נחום לנגנטל:

	24 שעות.



אתי בנדלר:

	24 שעות לפחות, בסדר.

היו"ר אברהם פורז:
	
	אבל מישהו שהיה מחוסר הכרה 24 שעות והתאושש?

נחום לנגנטל:

	אחרי כן נעשה תיקונים.  הרי הפוליסה היא דורסנית הפעם. 

נצ"מ משה בן זיקרי:

	גם הנוהלים שלנו הם יותר מחמירים. מבחינתנו המשטרה, זה שעתיים-שלוש, כי מיד לאחר התאונה אנחנו מגיעים לבית החולים, רואים שהוא מחוסר הכרה – עלינו חובת ההודעה. 

היו"ר אברהם פורז:

	השלב הבא זה כבר שלב שעברו יומיים-שלושה. שאלה מה קורה ביום השלישי והרביעי- האם המרכז מטפל עדיין רק באלה שהם  מחוסרי הכרה או נניח אדם בינתיים חזר להכרתו, מה דינו? 

חיים פוזנר:

	אני רוצה בכל זאת לשאול. כשמדברים על טיפול, יש טיפול רפואי ויש טיפול סוציאלי. יש עובד סוציאלי בבית חולים ויש מערכת רפואית בבית חולים. 

	השאלה האם אנחנו מקימים כאן עוד מערכת ונאמר: מי שנפגע בתאונת דרכים, העובד הסוציאלי של בית חולים לא יתייחס אליו, ביטוח לאומי לא יתייחס אליו, שירותי רווחה לא יתייחסו אליו.

נחום לנגנטל:

	זה בדיוק מה שאנחנו רוצים, הבנת את הראש, אנחנו באמת כל חברי הכנסת רוצים שאף אחד לא יטפל בהם. זו ירידה לעומקה של המחשבה שלנו, אני מודה לך על הקרדיט. 

חיים פוזנר:

	מה שאני רוצה לומר, שברגע שמקימים מערכת מיוחדת, השאלה אם רוצים עוד גוף שייעשה. צריך להגדיר את הדברים. 

נחום לנגנטל:

	נגיע לסעיף 3. 

היו"ר אברהם פורז:

	חבר הכנסת לנגנטל, אני מציע שהמרכז הזה יטפל רק במשפחות של נפטרים ובכאלה שהם ללא הכרה, גם בעת הטיפול. אם מישהו איבד את ההכרה ליום וחזר להכרתו – אין טעם שהוא יהיה מטופל על ידי המרכז הזה. 


לאה ורון:

	אבל מה שאתם אומרים זה מחוסר הכרה 24 שעות לפחות. 

היו"ר אברהם פורז:

	אנחנו מדברים על מישהו שנניח נפגע פגיעה מוחית והוא צמח, לא על אחד שקיבל זעזוע מוח ובמשך 24 שעות היה ללא הכרה ועכשיו התעורר. 

נחום לנגנטל:

	זה עוד יותר יצמצם, אבל עד מתי הוא ללא הכרה? לא רק עד ההודעה.

לאה ורון:

	קבעתם מחוסר הכרה 24 שעות. 

היו"ר אברהם פורז:

	לא. בחודש הראשון הזה.

נחום לנגנטל:

	אבל נניח יש משפחה – אחרי ארבעה ימים צריך לטפל בילדים, כרגע הם לא מטופלים. 

היו"ר אברהם פורז:

	בוא תתחם את זה בשלב זה לאלה שנשארו ללא הכרה. 

לאה ורון:

	אבל כמה זמן נשארו? 

היו"ר אברהם פורז:

	ברגע שהיו ללא הכרה מעל 48 שעות נניח. 

אמיר שביט:

	תשאירו שיקול דעת למטפלים. 

אתי בנדלר:

	יש כאן רעיון שהמתמחה הציעה לי – מחוסר הכרה 24 שעות לפחות, כפי שאתם הצעתם, וכן נפגע אחר כפי שייקבע בתקנות. 

היו"ר אברהם פורז:

	אבל אני לא רוצה לכלול מישהו שלאחר 24 שעות התעורר ויבוא לבלבל את המוח. 



לאה ורון:

	כפי שייקבע בתקנות, באישור הוועדה.

דורון וילנר:

	אני עובד סוציאלי באיכילוב. לא תמיד יש הלימה בין הצרכים של המשפחה לעוצמת הפגיעה הפיסית. לפעמים הפגיעה היא מאד חמורה, המשפחה יודעת להתארגן ואין צורך בהתערבות מעבר למה שאנחנו עושים. 

היו"ר אברהם פורז:

	מי שלא יבקש סיוע – לא יקבל. 

דורון וילנר:

	אבל חבל לחסום לפי קריטריון שהוא רפואי יבש, כאשר הצרכים הם לפעמים אחרים. ברגע שתיתן אפשרות למטפלים להפנות, זה גם ייעשה בצורה מבוקרת וגם על בסיס רפואי. 

היו"ר אברהם פורז:

	נקבע כאלה שהם ללא הכרה וכאלה שייקבע בתקנות. 

אתי בנדלר:

	הסיוע יהיה למשפחת נפטר, מחוסר הכרה 24 שעות לפחות, או מי שנפגע פגיעה חמורה, לפי כללים שיקבע השר בתקנות. 

אתי בנדלר:

"2(ב) המרכז ינוהל על ידי מנהל שימנה השר; לצד המנהל יפעל צוות היגוי שחבריו חמישה עובדי 
         המדינה וארבעה נציגי ציבור והם:
(1) נציג משרד העבודה והרווחה, נציג משרד התחבורה, נציג משרד הבריאות, נציג משטרת
ישראל ונציג המוסד לביטוח לאומי; נציג כל משרד ימונה על ידי השר הממונה על אותו
משרד, מקרב עובדי המדינה במשרדו; לעניין זה, "עובד המדינה" – לרבות שוטר;"

(2) אנחנו מדברים עכשיו על ארבעת נציגי הציבור:
"פסיכולוג, נציג המרכז לשלטון מקומי ושני נציגים של ארגונים המייצגים נפגעי תאונות
דרכים, שימנה השר;"

היו"ר אברהם פורז:

	גם את הפסיכולוג ממנה השר. 

דורון וילנר:

	אני מציע להוסיף לצוות הזה עובד סוציאלי. 

רחל גוטליב:

	אולי נציג מרכז שלטון מקומי שהוא עובד סוציאלי. 


נחום לנגנטל:

	אני מציע להוסיף עוד אחד ושיהיה עוד עובד סוציאלי. 

היו"ר אברהם פורז:

	יש יותר מדי אנשים במרכז הזה. במקום שני נציגים של ארגונים, נקבע נציג אחד ועובד סוציאלי אחד. 

אתי בנדלר:

	הנקודה היא שתמיד בוועדות יש מעין עיקרון – אינני יודעת למה – שיהיה מספר בלתי זוגי. 

נחום לנגנטל:

	אפשר שני עובדים סוציאליים. 

היו"ר אברהם פורז: 

	במקום שני נציגי ארגונים, נקבע נציג אחד ועובד סוציאלי אחד. 

דובר:

	הצורך במספר בלתי זוגי זו שטות מוחלטת.

אתי בנדלר:

	אני מסכימה שזה לא רלוונטי. 

היו"ר אברהם פורז:

	שיהיה מספר בלתי זוגי ויהיה עובד סוציאלי. במקרה של חילוקי דעות – דעת היושב ראש תכריע. 

אתי בנדלר:

	לעובדים סוציאליים יש איזשהו ארגון? 

נעמי גבע:

	השר ימנה. 

אתי בנדלר:

	שלא מקרב עובדי המדינה, נכון? 

חיים פוזנר:

	למה?



אתי בנדלר:

	יש כאן הרי חמישה עובדי מדינה וחמישה נציגי ציבור שאינם עובדי המדינה. 

היו"ר אברהם פורז:

	נציג משרד העבודה והרווחה יכול להיות גם עובד סוציאלי, הוא לא פסול. 

אבי סלומה:

	מדוע יש כאן נציג של המרכז לשלטון המקומי? מה לו ולעסק הזה בכלל? 

נחום לנגנטל:

	היחידה שמודיעה בבתים היא מעורבת עם העיריה באותו מקום, היא שותפה בתהליך הזה.  גם העובד הסוציאלי הוא חלק ממחלקת הרווחה של הרשות המקומית.

אתי בנדלר:

	התוספת של החלטת היושב ראש היא שהתוספת של עובד סוציאלי שימנה השר לא יהיה עובד מדינה. 

היו"ר אברהם פורז:

	חמישה נציגי ציבור, אם כך. 

אתי בנדלר:

"3. מטרות המרכז
(1) מטרות המרכז הן:
(1) הקמת יחידה ...."

היו"ר אברהם פורז:

	אני לא יודע אם זה הקמת יחידה. זה מימון. 

רחל גוטליב:

	מימון הקמתה של יחידה. 

היו"ר אברהם פורז:

	מימון הקמה ותפעול של יחידה במשטרת ישראל. 

אתי בנדלר:

"3(א)(1) מימון הקמה ותפעול של יחידה במשטרת ישראל שתהיה אחראית למסירת הודעות 
              למשפחתו של נפגע תאונת דרכים (להלן – היחידה המשטרתית)."




רחל גוטליב:

	גם לעניין הגדרת התפקיד שלה רצינו קצת לעדן את זה – או שנפנה את זה לסעיף המהותי כי אנחנו ביקשנו את סעיף 4 לתקן – יחידה במשטרת ישראל כאמור בסעיף 4, וסעיף 4 יגדיר את תפקידה של היחידה. 

נחום לנגנטל:

	בסדר. 

אתי בנדלר:

"3(א)(2) סיוע ראשוני למשפחתו של נפגע תאונת דרכים, באמצעות משרדי הממשלה, רשויות
              מקומיות וגופים או יחידים שמטרתם מתן סיוע לנפגעי תאונות דרכים בלא תשלום;"

חיים פוזנר:

	אם יש מימון יחידה ואם אנחנו מדברים על כך שאחרי כן בצוות ההודעה משתתפים גם אחרים כמו עובדים סוציאליים, צריך גם לממן תוספת של עובדים סוציאליים. 

היו"ר אברהם פורז:

	לא הבנתי אותך. 

חיים פוזנר:

	השאלה מי מודיע למשפחה – האם השוטר לבד מודיע למשפחה?

רחל גוטליב:

	לא. צוות.

היו"ר אברהם פורז:

	המשטרה תקבע נוהל איך עושים את זה.

חיים פוזנר:

	היום, בנוהלי ההודעה של המשטרה, יש צוות שמשתתף בו עובד סוציאלי ורופא. 

רחל גוטליב:

	מהרשות המקומית. 

חיים פוזנר:

	נכון. ולכן, אם מוסיפים מטלה על הרשויות המקומיות ורוצים שיתוף פעולה. ..

היו"ר אברהם פורז:

	אנחנו לא נממן להם את זה. 


נצ"מ משה בן זיקרי:

	אלה אנשים שקיימים כבר. 

חיים פוזנר:

	גברתי, כשהמשטרה מקבלת מטלה, היא דורשת תמיד תוספת כוח אדם.  השלטון המקומי לא יבצע את זה. 

היו"ר אברהם פורז:

	לא יבצע – אז לא יבצע. שיתאכזרו לתושבים שלהם, שיגידו שלא אכפת להם. יש גם בחירות בעיריות לפעמים. 

חיים פוזנר:

	דבר שני שמדובר עליו כאן זה סיוע ראשוני למשפחה באמצעות משרדי הממשלה והרשויות המקומיות. מה זאת אומרת באמצעות?

היו"ר אברהם פורז:

	זה גוף מתאם. זה לא גוף שיש לו תקציב פעילות משלו, שהוא נותן מענקים. 

חיים פוזנר:

	מטיל חובת מתן שירותים על משרדי ממשלה והרשויות המקומיות. 

שלמה פרקש:

	איך זה עובד בפועל? 

היו"ר אברהם פורז:

	זו יחידת מטה, יחידת תיאום.

חיים פוזנר:

	אנחנו לא מתנגדים לזה, אבל לגבי כל דבר כזה, אם אתה רוצה שהמטלה תבוצע – צריך להגיש תוכנית עבודה ותוכנית תקציבית. 

נחום לנגנטל:

	תכינו. אנחנו נותנים לכם קרדיט איך בדיוק אתם חושבים שכדאי לבצע את זה. 

מיכה הלוי:

	הסעיף הזה הוא למעשה הסעיף המרכזי.  כאיש השלטון המקומי לשעבר – הרבה שנים הייתי ראש רשות מקומית, היום אני לצערי בעמותה של משפחות שכולות – כאן הנושא המרכזי של כל מהות והצלחת כל החוק הזה. אם זה יילך במתכונת הזאת - לצערי, וחבר הכנסת נחום לנגנטל יודע את דעתנו – העסק הזה נדון מראש לכישלון. 

	במי מדובר כאן? מדובר כאן בסך הכל במשפחות שכולות, זה עיקר הטיפול של המרכז, על פי ההגדרה שקיימת.

היו"ר אברהם פורז:

	מה אתה מציע? 

מיכה הלוי:

	אני מציע שהמרכז יהיה אחראי כי כאן זה נופל בין הכסאות. הרי כל אחד יזרוק זאת על השני. 

היו"ר אברהם פורז:

	אנחנו לא מקימים כאן מערכת שלישית. זה גוף מתאם, זו יחידת מטה. 

מיכה הלוי:

	זה לא שלישית. יש פעולות איבה שבמסגרת החוק מוכרות. 

היו"ר אברהם פורז:

	זה משהו אחר. 

מיכה הלוי:

	זה טיפול ייחודי ומקצועי של הביטוח הלאומי. יש תאונות עבודה במסגרת חוק טיפול ייחודי ומקצועי של הביטוח הלאומי. משרד הביטחון זה משרד הביטחון, עם מערכת משומנת. 

	כאן אתה הולך לכל רשות מקומית. הם מתמחים בנושא של טיפול במשפחות שכולות?

היו"ר אברהם פורז:

	לא. זה גוף מטה שמטרתו לתאם פעולות ולעודד גופים אחרים לפעול. זה לא גוף שפועל לבד. 

מיכה הלוי:

	לא ייעשו. 

היו"ר אברהם פורז:

	יכול להיות שזה לא ייעשה. מבחינתי, אם זה לא יקרה – זה עצוב מאד, אבל מה לעשות. 

מיכה הלוי:

	אבל אנחנו רוצים לקדם את העניין. 

היו"ר אברהם פורז:

	הצעת החוק -  מטרתה לתת עזרה ראשונה. 



מיכה הלוי:

	משפחה שכולה זה לא עזרה ראשונה – עם ההרס, עם השבר. תראה מה נעשה במשרד הביטחון. משפחות שכולות צריכות סיוע מתמשך. 

	הרי השכול הוא שכול הוא שכול – הוא זהה בדיוק ושווה לכולם: גם אם הבן נהרג בצבא, גם אם בתאונת דרכים.

היו"ר אברהם פורז:

	אני מבין, אבל הגוף הזה – להבדיל מאגף השיקום במשרד הביטחון שיש לו תקציב משלו והמוסד לביטוח לאומי...

מיכה הלוי:

	צריך לקשור את זה לביטוח הלאומי.

היו"ר אברהם פורז:

	אבל הגוף הזה הוא לא גוף שמפעיל את הביטוח הלאומי. זה גוף מתאם. 

מיכה הלוי:

	צריך להקים גוף לא מתאם. עם גוף מתאם לא ייצא כלום. התיאום הזה גם קיים היום.

היו"ר אברהם פורז:

	אין אפשרות לעשות חוק כזה. 

מיכה הלוי:

	זה שורש כל החוק הזה.

נחום לנגנטל:

	מיכה, הרי אתה יודע שבהצעה הטרומית שהגשתי זה היה הרבה יותר רחב, עם משמעויות הרבה יותר קונקרטיות ובאמת חשבתי שצריך להקים גוף שיבצע, לא רק יתאם.

	אני אומר לכם, לכל אלה שליוו את כל התהליך –  אם נלך בגישה של מה שאנחנו באמת רוצים – לדאבוני לא נצליח, לא מפני שאנחנו לא צודקים, אלא מפני שיתחיל מאבק בין משרדי הממשלה השונים והם יפעילו את הקואליציה שעומדת לרשותם על מנת לעצור את קיומו של החוק. אני אומר זאת רק בהיבט הפוליטי. 	

	אשר על כן, אנחנו הסתפקנו בדבר יותר מצומצם שהוא גוף מתאם. יכול מאד להיות שאם תוך כמה חודשים, לאחר שהחוק הזה ייצא לפועל, נראה שבאמת הוא לא מקדם באופן פרקטי את הנושא, נגיש הצעות חוק פרטיות לתקן את החוק הזה.

	אני כרגע צריך להכניס את הרגל כדי שהדלת לא תינעל באופן טוטאלי. זה המהלך הפוליטי – הפוליטי, לא הצודק – שאנחנו עושים על מנת לשים אותו על השולחן, ואני קיבלתי בעניין זה את עמדתו של יושב-ראש הוועדה שאמר לי: תלך על חזית רחבה מאד, לא ייצא לך מזה כלום. 

	אני חוזר כעת מוועדת הכספים שאני חבר בה – אם נעביר כאן חוקים רציניים ביותר, דינם של כל אותם חוקים בחוק ההסדרים, בזה אחר זה, להימחק. לכן אני הולך בדרך קצת יותר פוליטית. 

היו"ר אברהם פורז:

	אין לנו ברירה, אנחנו צריכים להתקדם בקו הזה, אין דרך אחרת. 

מיכה הלוי:

	בכל זאת, אולי ...

היו"ר אברהם פורז:

	אם אנחנו נרחיב אותו – לא יהיה כלום. 

מיכה הלוי:

	אני אומר לקשור אותו יותר לצוות המקצועי בביטוח הלאומי. 

אתי בנדלר:

	אני עוברת לפסקה (3). אני מבינה שפסקה (2) אושרה. 

"(3) ריכוז מידע על מצבם של נפגעי תאונות דרכים, לייעול הטיפול בהם ולתיאום הטיפול בהם ובמשפחתם על ידי משרדי הממשלה;"

שוב, אנחנו מדברים כאן רק בנפגעי תאונת דרכים כפי שאנחנו הגדרנו. 

היו"ר אברהם פורז:

	מצידי, תוסיפי לתת סמכות למרכז גם לטפל בכל נושא אחר לפי שיקול דעתו, לצורך קידום הטיפול בנושא של נפגעי תאונות דרכים ובני משפחתם. צריך להוסיף "סעיף סל" – כל נושא אחר שימצא המרכז לנכון לטפל בו לצורך קידום הטיפול בנפגעי תאונות דרכים ובני משפחתם.

חיים פוזנר:

	הערה לפסקה (2) – אם לא יהיו אמצעים, אי אפשר יהיה לבצע.

היו"ר אברהם פורז:

	יהיו. אמצעים מעטים יהיו. 

חיים פוזנר:

	לגבי ריכוז מידע יש בעיה של סודיות. אם הצעת החוק מדברת ממש ברמה של פרטים על משפחה, אי אפשר היום להעביר אינפורמציה מגורם לגורם על פי כמה חוקים שלא אפרט אותם כאן. 





היו"ר אברהם פורז:

	לא מדובר על כך שיקחו את התיק הרפואי של כל אחד לחוד, אלא במסגרת הסטטיסטית, זאת אומרת במסגרת של כמה תאונות היו, כמה נפגעים, באיזה איזורים בארץ. ריכוז מידע זה לא ברמת הפרט, זה כמו השנתון הסטטיסטי. 

עמיר נאור:

	אבל זה קיים כבר – גם בלשכה המרכזית לסטטיסטיקה, גם במשטרה, גם ברשות הלאומית.

היו"ר אברהם פורז:

	אבל זה ריכוז, זה מרכז את האינפורמציה. 

עמיר נאור:

	זה מה שאמרתי – יש היום ריכוז של כל הנפגעים ומצבם. 

היו"ר אברהם פורז:

	רוצה המציע, יחד עם קבוצה גדולה של חברי כנסת, ליצור גוף שהוא רוצה לתת לו צ'אנס לנסות להתמודד עם הבעיה. הוא לא אומר שזה יפתור את הבעיה – גם אני לא אומר את זה – הוא רוצה לתת לזה צ'אנס לראות אולי זה יהיה יותר טוב. 

	אתם רוצים "להרוג" את זה? אפשר תמיד להגיד: אין כסף, אין אינפורמציה, אין זמן, אין מקום, אחרים מטפלים – אני אתן לכם 100 נימוקים למה "להרוג" את זה.

עמיר נאור:

	אנחנו לא רוצים "להרוג" את זה, אנחנו חושבים שמה שחבר כנסת נחום לנגנטל מציע זה יופי, אבל לא צריך לטפל בזה עם דברים שלא צריך לעשות. לא צריך לעשות פעמיים, זו הכוונה.

היו"ר אברהם פורז:

החוק הזה איננו שולל סמכות משום גוף קיים, לא מאיים על שום סמכות ולא מקלקל, הוא רק מוסיף. יש גם פתגם האומר: כל המוסיף גורע. אולי כן, אבל בואו ננסה. ניתן לזה לעבוד שנה-שנתיים, אם זה לא יעבוד טוב – נסגור את זה.

דורון וילנר:

אבל אם לב העניין זה התמיכה במשפחות – ויש גופים שעוסקים בסטטיסטיקה – את המשאבים המצומצמים כל כך אולי כדאי להפנות אחרת. 

היו"ר אברהם פורז:

בסדר, נחוקק חוק שאומר שניקח שני מיליון שקל, ניתן מתוכם רבע מיליון לביטוח הלאומי, רבע מיליון ללשכה המרכזית, רבע מיליון להנהלת בתי המשפט ורבע מיליון למשטרת ישראל, ועכשיו נעשה את חלוקת הכסף. תהיו רציניים. 

נעמי גבע:

אני מציעה שיהיה מדובר על 60 יום ולא על 30 יום. סיוע ראשוני מוגדר 30 יום ואני מציעה להגדיל את זה לפחות ל- 60 יום.  

אתי בנדלר:

בהגדרה, נכון. 

היו"ר אברהם פורז:

אתם רוצים 60 יום, בבקשה. אנחנו מייצרים כאן משהו ניסיוני. 

מיכה הלוי:

	אני רוצה לקדם, לא לטרפד – מה הקושי היום בהקמת קבוצות תמיכה? אין נתונים, אין שמות. מהעיתון צריך להוציא שמות. 

היו"ר אברהם פורז:

	אז מה רע לכם עם הגדרה שרוצים לבצע מחקרים, סקרים? 

מיכה הלוי:

	צריך לדעתי להגדיר כך שגם המרכז הזה ייזום, שיהיה איזשהו מצבור של שמות, של כתובות של אנשים שזה קרה להם. 

היו"ר אברהם פורז:

	בסעיף 3 כתוב: ריכוז מידע. אתה חושב שאם ההנהלה תחליט לעשות איזו פעולה, מישהו יעמוד עם מיקרוסקופ ויגיד: אל תעשו את זה?

אתי בנדלר:

	זה בפסקה הבאה – פסקה (4). ייתכן שאת פסקה (4) צריכים להרחיב גם לגבי בני משפחתם .

"3(א)(4) ביצוע מחקרים, סקרים ובדיקות אחרות לצורך גיבוש מדיניות סיוע לנפגעי תאונות
               דרכים;"

	אני הייתי מציעה כאן גם: ובני משפחתם .

היו"ר אברהם פורז:

	בסדר.

חיים פוזנר:

	מדיניות סיוע למה? לאורך ימים, נכון? 

היו"ר אברהם פורז:

	לאורך ימים. לאריכות ימים. 

אתי בנדלר:

	כאן לא מדובר על סיוע ראשוני דווקא. 

היו"ר אברהם פורז:

	רבותי, אמרנו שיהיה "סעיף סל". ההנהלה  תפעיל את זה לשיקול דעתה. 

אתי בנדלר:

"3(א)(5) הכנת חומר כתוב הכולל מידע בדבר זכויותיהם של משפחות נפגעי תאונות דרכים ובדבר
              שירותי קהילה ומוסדות לייעוץ ולטיפול בנפגעי תאונות דרכים, שיימסר למשפחה:"

	כאן אנחנו מדברים על משפחות ולא על בני משפחה דווקא. אני לא יודעת אם עשינו זאת אז בכוונה תחילה. 

היו"ר אברהם פורז:

	אני לא יודע אם יש כוונה, תבדקי את זה. בעיני, אין שום הבדל. 

אתי בנדלר:

	אתם צריכים להודיע לי מה הכוונה ואני אכתוב.

היו"ר אברהם פורז:

	אין הבדל, זה אותו דבר.

אתי בנדלר:

	אם כך, בני משפחה. 

דורון וילנר:

	נפגעים ובני משפחתם. 

אתי בנדלר:

	של נפגעים ובני משפחה. 

"3(א)(6) סיוע בהקמת קבוצות תמיכה לנפגעי תאונות דרכים ולמשפחותיהם."

חיים פוזנר:

	במה מתבטא הסיוע? 

היו"ר אברהם פורז:

	לפי איך שהם יחליטו – הנהלת הגוף הזה. הם יחליטו איך הם רוצים לעבוד. 

שלמה פרקש:

	ורק למשך 60 יום ורק לאלה שמותרים בחוק.

אתי בנדלר:

	מדובר על סיוע, לא על סיוע ראשוני. 

נעמי גבע:

	אולי צריך לכתוב: סיוע לאורך זמן. 

אתי בנדלר:

"3(ב) מנהל המרכז, בהתייעצות עם צוות ההיגוי, יחליט על הפעולות הנדרשות לצורך ביצוע 
         המטרות המפורטות בסעיף קטן (א) ועל ייעוד כספי המרכז ומימון הפעולות שאושרו, 
         כאמור, במסגרת תקציב המרכז."

רחל גוטליב:

	הגענו ליחידה, אני מבקשת את זכות הדיבור למרות לחץ הזמן. אני רוצה לומר מהי התפיסה שלנו. 

	נערכה בדיקה מה נדרש למשטרת ישראל לצורך המטלה הזו, גם אם נייחד אותה לבני משפחה כפי שביקשנו ולנפגעים כפי שביקשנו. 

	לאור נתוני תאונות הדרכים, אנחנו יכולים לתת לוועדה את הנתונים שעל בסיסם נעשתה העבודה. 

	המסקנה היתה שנדרשים עשרה תקני שוטרים לפחות, כשאחד או שניים בכל מחוז בהתאם לגודל הגיאוגרפי של המחוז. 

	אנחנו מדברים על מבנה שהוא שלדי. 

היו"ר אברהם פורז:

	הבנתי. זה כשנגיע לסעיף המימון. 

רחל גוטליב:

	אם יורשה לי – זה לא רק מימון. העבודה של יחידת המשטרה צריכה להיות ריכוז המידע וכינוס הצוות של הרשויות המקומיות. נדרש להוסיף סעיף – בהמשך לדברים שנאמרו כאן -שמטיל על כל רשות מקומית להקים צוותים כאלה .

חיים פוזנר:

	ודאי. 

דורון וילנר:

	אם אפשר, בתיאום עם בתי החולים. 

אתי בנדלר:

"4(א) היחידה המשטרתית תרכז  את ההודעות בנוגע לנפגעי תאונות הדרכים ותהיה אחראית 
          למתן הודעות למשפחות הנפגעים."





רחל גוטליב:

	יש לנו נוסח חלופי מוצע: "היחידה המשטרתית תרכז את המידע הנוגע לנפגע בתאונת הדרכים ותהיה אחראית לאיתור משפחת הנפגע ולזימון צוותי הרשות המקומית לשם מסירת הודעה למשפחת הנפגע".

היו"ר אברהם פורז:

	לא בא בחשבון. 

רחל גוטליב:

	אנחנו מדברים על שוטר אחד במחוז. 

היו"ר אברהם פורז:

	הבנתי, אתם רוצים להתחמק מאחריות. 

רחל גוטליב:

	לא אדוני. המטרה של החוק הזה – כפי שהובהר – הרי היום המשטרה עושה את זה, ולמה היה צריך את החוק? כי היא עושה את זה לא טוב.

היו"ר אברהם פורז:

	אני מחליט בזה להשאיר את הנוסח כפי שהוא. אתם לא תתחמקו מאחריות על ידי כך שאתם רק מביאים את העובדים הסוציאליים. 

רחל גוטליב:

	זו היתה ההצעה של מר גנות. 

פקד לימור שגיא:

	זה גם מה שסוכם עם גנות. האחריות לא על קצין המשטרה.

היו"ר אברהם פורז:

	האחריות למסירת ההודעות היא על המשטרה, נקודה.

פקד לימור שגיא:

	יחד עם הצוות. 

היו"ר אברהם פורז:

	נגיע לצוות. לפי הנוסח שהגברת קראה כאן, המדובר בכך שהמשטרה רק מודיעה לרשות המקומית. 

רחל גוטליב:

	אדוני, לא סיימתי לקרוא. 

לאה ורון:

	זה מה שאז דובר – תרכז את הודעות השכול ותוודא באמצעות אנשיה להעבירן למשפחות ... בשיתוף עם גורמים. האחריות היתה גם אז על המשטרה.

היו"ר אברהם פורז:

	היחידה המשטרתית תרכז את ההודעות בנוגע לנפגעי תאונות דרכים ותהיה אחראית למתן הודעות למשפחות הנפגעים. 

אתי בנדלר:

	זה בסעיף קטן (ב). אולי נקרא קודם את כל הסעיף ואז תסבירו את מהות השינויים ועל הנוסח נדבר אחר כך. 

"4(ב) הודעה כאמור בסעיף קטן (א) תינתן בהתאם לכללים שיקבע השר באישור ועדת הכלכלה 
         של הכנסת, על ידי שוטרים או על ידי גורמים מקרב הרשות המקומית וגורמים נוספים, 
         לפי הצורך, ובלבד שלא תינתן הודעה כאמור אלא על ידי מי שעבר הכשרה מתאימה לכך."

היו"ר אברהם פורז:

	אנחנו צריכים לוודא שהרשות המקומית משתפת פעולה עם המשטרה. לכן, צריך לומר באיזשהו מקום שיש חובה על הרשות המקומית לשתף פעולה עם המשטרה.

רחל גוטליב:

	למנות, מבין עובדיה. 

היו"ר אברהם פורז:

	אני לא רוצה לקבוע איך, אבל שיש חובה על הרשות המקומית לשתף פעולה עם המשטרה במסירת ההודעה.

רחל גוטליב:

	אדוני, שיתוף פעולה זה לא מספיק בלי שזה יטיל נטל. אנחנו הצענו כך: כל רשות מקומית תקבע מבין עובדיה עובדים שישמשו כצוות להודעה. השוטר יזמן את הצוות.

	אנחנו לא מתנערים מאחריות. השוטר הולך איתם, אבל כל הרעיון הוא שמי שמוסר את ההודעה זה רופא או עובד סוציאלי. 

לאה ורון:

	יוציאו להם כתב מינוי ברשות  מקומית. 

היו"ר אברהם פורז:

	אני חושב שהטענה שלכם שהרשות המקומית צריכה לקבוע גורם מבחינתה שהמשטרה תדע שהוא אחראי – היא טענה נכונה. לכן, אנחנו נקבע שכל רשות מקומית תקבע גורם מטעמה או אדם מטעמה.



רחל גוטליב:

	לא אחד. 

לאה ורון:

	תקבע מבין עובדיה. 

היו"ר אברהם פורז:

	לא צוות. אדם מבין עובדיה שיהיה אחראי לשיתוף פעולה של הרשות המקומית. זה לא צוות, כי אותו אדם יצטרך לשלוח או רופא או מישהו אחר. 

רחל גוטליב:

	שיתוף פעולה זו מילה מאד עמומה. אנחנו מטילים כאן חובה, אנחנו רוצים למסד את זה. יקימו מבין עובדי הצוות – לצוות הזה מתקשר איש המשטרה ואיתם הוא הולך. 

היו"ר אברהם פורז:

	אבל הצוות משתנה. זה לא כל פעם אותו איש. 

רחל גוטליב:

	נכון, יכול להשתנות. 

היו"ר אברהם פורז:

	ברשות המקומית צריך להיות אדם אחד שהוא הכתובת של המשטרה והוא אמור לרכז מטעם הרשות המקומית את מי לשלוח. הוא יחליט אם צריך לשלוח את המורה או את הפסיכולוג, את סגן ראש העיר או מישהו אחר. אתם לא תקבעו מי. די לכם בכך שפונים לרשות המקומית, שיהיה גורם מטעם הרשות המקומית, וכל פעם זה משתנה לפי העניין. 

חיים פוזנר:

	הגורם שיהיה מטעם הרשות המקומית בדרך כלל, לפי נסיוננו עד עכשיו, הוא עובד סוציאלי מהמחלקה לשירותים חברתיים שמיומן לדבר. 

	שנית, כדי שזה יתבצע, יש צורך בתוספת אמצעים במקביל לתוספת אמצעים למשטרה, כדי שאכן השלטון המקומי יוכל לבצע את זה. 

היו"ר אברהם פורז:

	ממילא הם עשו את זה גם עד היום. 

רחל גוטליב:

	לא עשו.

נצ"מ משה בן זיקרי:

	עשו את זה לא טוב. 

היו"ר אברהם פורז:

	רבותי, יש בישראל 500 הרוגים בתאונות דרכים בשנה, ועוד נניח 500 שהחוק הזה מדבר עליהם – נניח אפילו עוד 1,000 – כלומר 1,500. בארץ יש 400 רשויות מקומיות. בעיקרון, בכל רשות מקומית מדובר על שניים בשנה.

	אני משלם לעיריית תל-אביב 1,000 שקל ארנונה בחודש, אז הם יכולים לשלוח צוות אם יש צורך פעם. 

קריאות:

· - -

היו"ר אברהם פורז:

	רבותי, אתם נגד החוק, זה כבר ברור. 

חיים פוזנר:

	לא. אני מדבר על מימון החוק. 

היו"ר אברהם פורז:

	לדעתי הבהרתם את עמדתכם הבהר היטב. 

אתי בנדלר:

	אני רוצה לוודא שהבנתי את ההחלטה.

היו"ר אברהם פורז:

	אני מסביר את המהות, אחר כך ננסח. כל רשות מקומית תהיה חייבת למנות איש קשר שיהיה הגורם שאליו המשטרה פונה. הרשות המקומית תצטרך לדווח ואם יתחלף האדם, יש צורך להודיע למשטרה על חילופו. 

רחל גוטליב:

	ותפנה מבין עובדיה אדם בעל כישורים .

היו"ר אברהם פורז:

	האיש הזה – אני לא יודע מה הכישורים שלו. 

רחל גוטליב:

	עובד סוציאלי או רופא.

היו"ר אברהם פורז:

	מצידי, הוא יכול להיות כל דבר. האיש הזה צריך לתאם עם גורמי הרשות המקומית. צריך להיות לו מספיק שכל כדי להבין לפי כל מקרה את מי הוא צריך לקרוא. הוא לא יעבור שום הכשרה, הוא יכול להיות גם המזכירה של ראש העיר. 

רחל גוטליב:

	סליחה, אפילו בהצעת החוק שלכם כתוב הכשרה וזה חלק מהבעיה.

היו"ר אברהם פורז:

	לא צריך הכשרה, הוא לא בא לבד. 

רחל גוטליב:

	לא הכשרה. אם הוא עובד סוציאלי, זו ההכשרה שלו, אבל שלא ישלח את הפקידה.

נחום לנגנטל:

	אם הוא ראש רשות ואין לו הכשרה? הוא רוצה בעצמו לעשות את זה, הוא לא עובד סוציאלי. 

רחל גוטליב:

	אני מבקשת להעיר הערה נוספת – יש כאן בדברי ההסבר הערכה של האוצר לגבי העלות התקציבית – אני לא יודעת על בסיס מה נעשתה. 

היו"ר אברהם פורז:

	נגיע לזה, עוד לא הגענו. 

אמיר שביט:

	בתיאום עם המשטרה.

רחל גוטליב:

	מי במשטרה עשה תיאום? לא מקובל עלינו. 

ענת לאור:

	עם מי עשית תיאום? שום תיאום לא נעשה איתנו. 

היו"ר אברהם פורז:

	הרשות המקומית אמורה לאהוב את התושבים ולדאוג לשלוח אליהם אנשים מתאימים. לא לשלוח את הכבאי אם אין לו הכשרה, אלא לשלוח את מי שמתאים. 

רחל גוטליב:

	נגיש הסתייגות. 

אתי בנדלר:

	אם אתם רוצים להגיש הסתייגות – תודיעו כבר עכשיו. 



רחל גוטליב:

	אני מודיעה. על הסעיף הזה נגיש הסתייגות כי יש חשיבות שהעניין ישתנה. הרי כל הרעיון הוא שהמצב ישתנה. 

	גם לעניין של המימון נגיש הסתייגות. 

היו"ר אברהם פורז:

	תתנו אמון בכך שהאיש המתאם ידאג לשלוח לפי איזושהי רגישות. 

רחל גוטליב:

	למה שלא נקבע את זה בחוק, כדי שלא נהיה תלויים ברצון הטוב? 

אתי בנדלר:

"5. מימון 
(1) לשם מימון פעולות המרכז יועברו אליו 2% מהתקציב של הרשות הלאומית לבטיחות 
בדרכים, בהתאם לחוק המאבק הלאומי בתאונות הדרכים, התשנ"ז-1997."

היו"ר אברהם פורז:

	זה צריך להיות מהתקציב השנתי, בכל שנה. 

אתי בנדלר:

"(ב) שר האוצר רשאי לקבוע מועדים והוראות בכל הנוגע להעברת הסכומים האמורים בסעיף
       קטן (א)."

יהודה שטיין:

	למשרד התחבורה יש כאן הערה.

עמיר נאור:

	ראשית, לגבי סעיף 5(א) – ואני מברך על החוק, אין לי בעיה עם זה – אני רק אומר שאין בו שום דבר שקשור לחוק המאבק הלאומי בתאונות הדרכים. כאן כתוב שזה בהתאם לחוק. 

היו"ר אברהם פורז:

	לא, זה הכסף שבא בהתאם לחוק.

אתי בנדלר:

	התקציב של הרשות הוא בהתאם לחוק. 

עמיר נאור:

	יש כבר 160 מיליון שקל. 



היו"ר אברהם פורז:

	יבוא יותר. 

עמיר נאור:

	להזכירכם שהתקציב הזה הוא תקציב מקוצץ ממה שהיה עד עכשיו. 

נחום לנגנטל:

	אני אשמח מאד אם שרי התחבורה יבקשו להגדיל את התקציב הזה. עד נכון לרגע זה, שרי התחבורה לא דאגו לכך. 

עמיר נאור:

	התקציב הוא מקוצץ ואנחנו מתנהגים בו במידה מסוימת כמו עם השמיכה, כי כאשר אנחנו נקצץ עוד מהתקציב הזה ב- 2%, זה סדר גודל של למעלה משלושה מיליון שקל. אנחנו נטפל בפחות דברים שלמענם זה הוקם ועבר החוק למאבק בתאונות דרכים, כלומר פחות פעילות נגד תאונות דרכים ואז גם כגלגל חוזר יהיה יותר במי לטפל. 

	את זה אני רוצה להעיר וזאת ההסתייגות שלנו לעניין. 

היו"ר אברהם פורז:

	מותר לכם להסתייג. 

עמיר נאור:

	אנחנו מבקשים שיימצא לכך תקציב ממקורות אחרים. 

יהודה שטיין:

	מתקציב המדינה. בכל אופן,  משרד התחבורה מתנגד בתוקף לסעיף הזה.

היו"ר אברהם פורז:

	מאה אחוז, דעתנו שונה. אתם רוצים להסתייג – מותר לכם. 

אתי בנדלר:

	אתם מבקשים להסתייג?

יהודה שטיין:

	כן. הגשנו מכתב. 

היו"ר אברהם פורז:

	אני רוצה להסביר מהי הפרוצדורה. מי שרשאי להסתייג זה שר התחבורה. 




אתי בנדלר:

	בכתב, ולא סתם בכתב, אלא חתום על ידי השר עצמו. אני לא מקבלת הסתייגויות מפקידים בכירים, ככל שיהיו. 

היו"ר אברהם פורז:

	אנא תדאגו להעביר מטעם השר, בכתב, הסתייגות – אם הוא יחליט כך. 

אתי בנדלר:

	רחל גוטליב, גם מטעם השר שלכם. 

רחל גוטליב:

	זה המימון. אנחנו גם נגיש הסתייגות על הסעיף הזה כי התקציב שיועד לנו לא מספיק. 

אמיר שביט:

	אני מקבל את ההערה של המשטרה. אני מכיר, אני עובד הרבה מול המשטרה בנושא התקנים, וזה נראה לי סביר, אבל גם דיברנו בפעם קודמת על כך שיכול להיות שלהקמת היחידה למשל צריך סכום יותר גדול, ובשנים שלאחר מכן סכום יותר קטן. 

היו"ר אברהם פורז:

	מה יקרה אם אתם תתקצבו אותם באופן חד-פעמי, בלי חוק?

נחום לנגנטל:

	הוא אומר שהוא מסכים.

היו"ר אברהם פורז:

	תנו להם בשנה הראשונה כסף, בלי חוק. 

אמיר שביט:

	אי אפשר לפתור את זה עכשיו כך. 

היו"ר אברהם פורז:

	למה? אתה רוצה שאני אקבע בחוק שאתם בשנה הראשונה תתנו יותר?

אמיר שביט:

	דיברנו על כך בפעם שעברה. העזרה במתנדבים היא לא ברורה כאן, עד כמה זה יהיה באמת בפועל. 

	אני רק אומר שבנוסף לכך ששר האוצר יהיה רשאי לקבוע את העברת הסכומים, הוא יהיה רשאי לקבוע גם תיקון של האחוז הזה.



אתי בנדלר:

	שיהיה ברור – ההסמכה של שר האוצר היא לא לשנות את הסכומים שנקבעו בסעיף קטן (א), אלא רק איך יעבירו: ניכוי במקור, העברה תקציבית. 

היו"ר אברהם פורז:

	השאלה היא רק אחת. איך אנחנו מבטיחים שמשרד העבודה והרווחה לא ישאיר את כל הכסף אצלו?

רחל גוטליב:

	לא כתוב. לכן רצינו שייקבע הרכבה של  היחידה.

היו"ר אברהם פורז:

	נקבע שמחצית יועבר – באישור הוועדה אפשר לשנות את הפרופורציות. 

אתי בנדלר:

	איזה פרופורציות? אין בכלל פרופורציות. 

היו"ר אברהם פורז:

	מחצית מהכסף יועבר  למשטרה לצורך היחידה ומחצית ישמש את המרכז לפעילויותיו האחרות. שר האוצר, באישור ועדת הכלכלה של הכנסת, רשאי לשנות את השיעורים האלה. 

מיכה הלוי:
	
	אבל להיזהר מכיוון שזו קבוצת לחץ חזקה מאד, כלומר המשטרה מול משפחות שכולות. 

ענת לאור:

	רבותי, זה לא יעבור כך עם הכסף הזה. זה לפחות 2.8.

היו"ר אברהם פורז:

	מהו היום תקציב הרשות הלאומית?

נחום לנגנטל:

	163 מיליון שקל. 

היו"ר אברהם פורז:

	אז קצת תספגו, תהיה לכם השתתפות עצמית. 

רחל גוטליב:

	זו הבעיה.



היו"ר אברהם פורז:

	אין לנו פתרון יותר טוב מזה. גם זה פתרון שעליו משרד התחבורה מלין, לקחנו לו 2%.

פקד לימור שגיא:

	בעצם זורקים את החץ ומסמנים מסביב את העיגול. אנחנו עשינו עבודת מטה ואנחנו הגענו למסקנה כמה נדרש עבור מבנה באמת מינימלי של היחידה. מה שאתם בעצם אומרים כאן: קחו את זה ותסתדרו. 

היו"ר אברהם פורז:

	אני לוקח לעצמי חופשה חודש, אני מארגן לכם בתקציב הזה את היחידה.

רחל גוטליב:

	אני רוצה לומר: זה  לא תפקיד מובהק של המשטרה. זה תפקיד שהוטל על המשטרה. 

היו"ר אברהם פורז:

	כי אתם עם הפנים אל הציבור. כי אתם בשבילנו, לא נגדנו. 

רחל גוטליב:

	זה לא מספיק. יש מטלות מובהקות של המשטרה.

מיכה הלוי:

	אני הייתי מבקש – זו קבוצת לחץ מאד רצינית, זה על חשבון המשפחות השכולות. הייתי מבקש לא לאפשר לשר לשנות. 

לאה ורון:

	זה השר, באישור הוועדה. אתם תוזמנו לוועדה ותאמרו  את דבריכם. 

מיכה הלוי:

	זו חותמת גומי. 

אתי בנדלר:

"6. סייג לתחולה
      חוק זה לא יחול על –
(1) מי שנפגע במהלך שירותו הצבאי;
(2) מי שנפגע מפגיעת איבה, כהגדרתה בחוק התגמולים לנפגעי פעולות איבה, התש"ל-1970."

שמואל בן יעקב:

	סליחה, זה צריך להיות: תוך ועקב שירותו הצבאי. לא במהלך. 

היו"ר אברהם פורז:

	ההערה נרשמה, היא תיבדק וככל שיש צורך – נכניס תיקון.

אתי בנדלר:

	אנחנו נבדוק את זה. נדמה לי שאמרו לנו, וחסר לי כאן עם מי לבדוק. 

היו"ר אברהם פורז:

	תבדקי. 

אתי בנדלר:

"7. סיוע במתנדבים 
      פעולות המרכז לפי חוק זה ייעשו, ככל האפשר, בעזרת מתנדבים מקרב משפחות נפגעי תאונות
      הדרכים."

"8. ביצוע
      השר ממונה על ביצוע חוק זה והוא רשאי, באישור ועדת הכלכלה של הכנסת, להתקין תקנות
      לביצועו."

היו"ר אברהם פורז:

	רבותי, בזה סיימנו את הסעיפים. 

	 מי בעד להעביר את החוק לקריאה שנייה ושלישית?

ה צ ב ע ה 
בעד – 3
נגד – אין
נמנעים – אין
הצעת חוק סיוע לנפגעי תאונות דרכים ולבני משפחתם, התשס"א-2000,
אושרה להבאתה לקריאה שנייה ושלישית.


היו"ר אברהם פורז:

	אנחנו מעבירים את החוק לקריאה שנייה ושלישית. לגבי ההסתייגויות של השרים – אם אתם רוצים, מותר לכם. 

	תודה רבה לכם, אני מודה על שיתוף הפעולה, הישיבה נעולה. 


הישיבה ננעלה בשעה 11:15.






